**POZIV NA DOSTAVU PONUDA**

*Razvoj dvostruke fasade s hermetički zatvorenom šupljinom (H-CCF)*

**PREDMET NABAVE*: Nabava sustava za ispitivanje dinamičke vodonepropusnosti, opterećenja na vjetar***

studeni 2022.

**Evidencijski broj nabave: EU 59-21**

**POZIV NA DOSTAVU PONUDA**

1. **OPĆI PODACI**

**1.1. Podaci o naručitelju**

Naziv: KFK d.o.o.

Adresa: Dugoselska 5a, 10370 Rugvica, Hrvatska

OIB: 01385778914

Tel: +385 1 20 30 700

Web stranica: [www.kfk.hr](http://www.kfk.hr)

**1.2. Podaci o osobi zaduženoj za kontakt sa ponuditeljima**

Ime i prezime: Antonijo Zeljko

E-mail: antonijo.zeljko@kfk.hr

Telefon: +385 99 452 5007

Komunikacija i svaka druga razmjena informacija između Naručitelja i ponuditelja obavljat će se u pisanom obliku. Pisani zahtjev zainteresiranih Ponuditelja sa pojašnjenjem dostavlja se s naznakom „za nabavu EU 59-21“ isključivo putem elektroničke pošte osobe zadužene za komunikaciju s Ponuditeljima iz ove točke, dok će iste Naručitelj objavljivati na web stranici [www.strukturnifondovi.hr](http://www.strukturnifondovi.hr).

**1.3. Vrsta postupka nabave**

Nabava se provodi temeljem Pravila o provedbi postupaka nabava za neobveznike Zakona o javnoj nabavi (v.7.0) (dalje u tekstu: Pravila). Sukladno Pravilima, Poziva na dostavu ponuda sa svim pripadajućim prilozima objavljuje se na internetskoj stranici <http://www.strukturnifondovi.hr/>

**1.4. Dostupnost Poziva na dostavu ponuda**

Poziv na dostavu ponude s prilozima, odgovori i pitanja Ponuditelja, kao i sve obavijesti o izmjenama i dopunama poziva na dostavu ponude bit će stavljene na raspolaganje ponuditeljima na internetskoj stranici Europski strukturni i investicijski fondovi, adresa internetske stranice [www.strukturnifondovi.hr](http://www.strukturnifondovi.hr) (od dana objave Poziva na dostavu ponuda koji se smatra danom početka postupka nabave).

**1.5. Objašnjenja i izmjene poziva na dostavu ponuda**

Ako se tijekom objave ukaže potreba za izmjenom Poziva na dostavu ponuda (ako gospodarski subjekt zahtijeva dodatne informacije, objašnjenja ili izmjene u vezi s uvjetima iz poziva na dostavu ponuda

tijekom roka za dostavu ponuda), ista će biti transparentno i istovremeno objavljena kako bi svi gospodarski subjekti bili upoznati s izmjenom.

U slučaju potrebe izmjene Poziva na dostavu ponuda tijekom posljednjih 5 dana prije isteka inicijalnog roka za dostavu ponuda, Naručitelj će razmjerno produljiti rok za dostavu ponuda za minimalno 5 dana, računajući od dana objave izmjene.

Svi zainteresirani gospodarski subjekti se upućuju da redovito prate objave na web stranici na kojoj je objavljen Poziv na dostavu ponuda. Naručitelj ne snosi odgovornost ako gospodarski subjekti nisu pravovremeno preuzeli izmjene/dopune Poziva odnosno upoznali se s dodatnim informacijama i pojašnjenjima.

**1.6. EVIDENCIJSKI BROJ NABAVE: EU 59-21**

**1.7. Procijenjena vrijednost nabave**

Ukupna procijenjena vrijednost nabave iznosi 1.630.000,00 HRK (bez PDV-a).

**1.8. Pravo sudjelovanja**

U ovom postupku nabave kao Ponuditelji mogu sudjelovati svi gospodarski subjekti, neovisno o državi njihova poslovnog nastana ili podružnice.

**1.9. Sukob interesa**

Popis gospodarskih subjekata s kojima je Naručitelj u sukobu interesa:

1. KFK Design d.o.o.
2. IMOBILIA TEHNO d.o.o.
3. CITY ISLAND d.o.o.
4. BAKS GRUPA d.o.o.
5. International Business Hotel d.o.o.
6. KFK International GmbH
7. KFK Facades Ltd
8. KFK Tehnika d.o.o., Slovenija
9. KFK Austria GmbH
10. KFK Tehnika d.o.o., BiH
11. LITUS PROJEKT d.o.o.
12. TECTUM PROJEKT d.o.o.
13. Dugave 2020 d.o.o.
14. EMDA d.o.o. Zagreb
15. Odvjetničko društvo Matijević, Jakirčević i Malkoč d.o.o.
16. Petrova development d.o.o.
17. BIJENIK, obrt za savjetovanje u vezi s poslovanjem i ostalim upravljanjem

**1.10. Zajednica ponuditelja**

Više gospodarskih subjekata može se udružiti i dostaviti zajedničku ponudu, neovisno o uređenju njihova međusobnog odnosa. Odgovornost ponuditelja iz zajednice ponuditelja je solidarna. Ponuda zajednice ponuditelja mora sadržavati podatke o svakom članu zajednice ponuditelja, kako je određeno

u Ponudbenom listu (**Prilog 1**), uz obveznu naznaku člana zajednice ponuditelja koji je ovlašten za komunikaciju s naručiteljem. Također, gospodarski subjekti članovi zajednice ponuditelja obvezni su popuniti **Prilog 1.a** Ponudbenom listu – Podaci o članovima zajednice ponuditelja (za svakog člana zajednice ponuditelja zasebno).

Naručitelj neposredno plaća svakom članu zajednice ponuditelja za onaj dio ugovora kojeg je on izvršio, ako zajednica ponuditelja ne odredi drugačije.

**1.11. Podugovaratelji**

Ako gospodarski subjekt namjerava dati dio ugovora u podugovor jednom ili više Podugovaratelja, dužni su u ponudi navesti sljedeće podatke:

- naziv ili tvrtku, sjedište, OIB, (ili nacionalni identifikacijski broj prema zemlji poslovnog nastana gospodarskog subjekta, ako je primjenjivo), IBAN/broj računa Podugovaratelja,

U slučaju sudjelovanja Podugovaratelja, ponuditelj je dužan uz ponudu dostaviti ispunjeni **Prilog 1.b** Ponudbenom listu – Podaci o Podugovaratelju/ima (za svakog Podugovaratelja zasebno). Ako ponuditelj odnosno zajednica ponuditelja ne dostavi podatke o Podugovaratelju, smatra se da će cjelokupni predmet nabave izvršiti samostalno. Sudjelovanje Podugovaratelja ne utječe na odgovornost ponuditelja za izvršenje ugovora

**2. PREDMET NABAVE**

**2.1. Opis predmeta nabave**

Predmet nabave je kupnja, isporuka i instalacija sustava za ispitivanje dinamičke vodonepropusnosti, opterećenja na vjetar u sklopu projekta Razvoj dvostruke fasade s hermetički zatvorenom šupljinom (H-CCF).

Predmet nabave nije podijeljen u grupe.

**2.2. Količina predmeta nabave**

Količina predmeta nabave je točna i definirana u Troškovniku koji čini **Prilog 2.** ovog Poziva. Stavke Troškovnika ne smiju se mijenjati. Troškovnik mora biti popunjen na izvornom predlošku, bez mijenjanja i ispravljanja izvornog teksta i količina.

**2.3. Tehničke specifikacije**

Tehničke specifikacije **(Prilog 3.)** čine sastavni ovog Poziva na dostavu ponuda. Zahtjevi definirani tehničkim specifikacijama predstavljaju minimalne tehničke karakteristike koje ponuđeni predmet nabave mora zadovoljiti te se iste ne smiju mijenjati od strane Ponuditelja.

Predajom ponude u kojoj su ponuđene stavke Tehničkih specifikacija Ponuditelji potvrđuju da je ponuđena oprema u cijelosti sukladna uvjetima i zahtjevima propisanim tehničkim specifikacijama ovog Poziva na dostavu ponuda.

Naručitelj u Tehničkim specifikacijama nije upotrebljavao robne marke.

Iznimno, ako u pojedinim stavkama predmet nabave nije bilo moguće dovoljno precizno i razumljivo opisati na drugačiji način, Naručitelj je uputio na određenu robnu marku. Pritom, svi proizvodi koji su u opisani uz navođenje trgovačke marke/oznake, popraćeni su formulacijom koja upućuje na mogućnost nuđenja drugačijeg proizvoda jednakovrijednih karakteristika („ili jednakovrijedan“), odnosno, čak i u slučajevima kad predmetna formulacija nije navedena, ovom odredbom Naručitelj dopušta mogućnost nuđenja jednakovrijednih rješenja.

Naručitelj je u svakoj od stavaka koje sadrže upućivanje na određenu marku ili izvor tj. proces s obilježjima proizvoda ili usluga koje pruža određeni gospodarskih subjekt, u naveo kriterije za ocjenu jednakovrijednosti predmeta nabave. Dakle, svaki proizvod drugačije robne marke ili izvora će se smatrati jednakovrijednim, ako zadovoljava minimalne karakteristike navedene u kriterijima za ocjenu jednakovrijednosti. Kriteriji mjerodavni za ocjenu jednakovrijednosti su određeni tehničkim specifikacijama, odnosno, ako izrijekom nije naznačeno drugačije, specifikacija opisana uz proizvod ili uslugu za koju je navedena marka, izvor ili proces smatra se propisanim kriterijima mjerodavnim za ocjenu jednakovrijednosti.

U slučaju nuđenja jednakovrijednog proizvoda, ponuditelj je obvezan u ponudi dostaviti dokaze o jednakovrijednosti bilo kojim prikladnim sredstvom. Sve gore navedeno o mogućnosti nuđenja jednakovrijednog, vrijedi i u slučaju upućivanja marku ili izvor, ili određeni proces s obilježjima proizvoda ili usluga koje pruža određeni gospodarski subjekt, ili na zaštitne znakove, patente, tipove ili određeno podrijetlo ili proizvodnju. Gore navedeni kriteriji mjerodavni za ocjenu jednakovrijednosti ne primjenjuju se u slučaju upućivanja na norme, obzirom u slučaju takve upute ne postoji obveza određivanja predmetnih kriterija.

U slučajevima kad je Naručitelj u tehničkim specifikacijama koristio mogućnost upućivanja na specifikacije, Naručitelj ne smije odbiti ponudu zbog toga što ponuđena roba nije u skladu s tehničkim specifikacijama na koje je uputio, ako ponuditelj u ponudi na zadovoljavajući način naručitelju dokaže, bilo kojim prikladnim sredstvom (pod prikladnim sredstvima smatra se primjerice, katalog, izvod iz kataloga ili prospekt.) U navedenom dokazujućem dokumentu potrebno je označiti stavku za koje se nudi jednakovrijedno rješenje kako bi Naručitelj mogao prepoznati da ponuđena specifikacija nedvojbeno odgovara navedenoj specifikaciji u Tehničkim specifikacijama) da rješenja koja predlaže na jednakovrijedan način zadovoljavaju zahtjeve definirane tehničkim specifikacijama.

Kriteriji mjerodavni za ocjenu jednakovrijednosti su određeni tehničkim specifikacijama, odnosno specifikacija opisana uz proizvod ili uslugu za koju je navedena marka, izvor ili proces smatra se propisanim kriterijima mjerodavnim za ocjenu jednakovrijednosti.

Ako gospodarski subjekt nudi jednakovrijedan proizvod mora na za to predviđenim praznim mjestima Tehničkih specifikacija, prema odgovarajućim stavkama, navesti specifikacije proizvoda po kojima je vidljivo da je ponuđeni proizvod jednakovrijedan traženom, te ako se to traži, i ostale podatke koji se odnose na taj proizvod. U protivnom, proizvodi koji su navedeni u Troškovniku smatraju se ponuđenima ako ponuditelj ne navede druge proizvode u za to predviđenom mjestu u Troškovniku.

Ponuditelj nudi predmet nabave u skladu s normama navedenim u Tehničkim specifikacijama ili jednakovrijednim normama. Za svaku normu navedenu u Tehničkim specifikacijama dozvoljeno je nuditi jednakovrijednu normu, tehničko odobrenje odnosno uputu iz odgovarajuće hrvatske, europske ili međunarodne nomenklature.

**2.4. Način određivanja cijene ponude**

Cijena ponude izražava se u kunama (HRK).

Odabrani ponuditelj obvezan je isporučiti svu opremu. Ponuđena jedinična cijena je fiksna i nepromjenjiva za sve vrijeme trajanja ugovora, te pokriva sve usluge i opremu.

Cijena ponude iskazuje se za cjelokupan predmet nabave za koji ponuditelj daje ponudu. Cijena ponude upisuje se brojkama sukladno **Prilogu 1. (Ponudbeni list)** te **Prilogu 2. (Troškovnik).**

Ponuditelj je dužan u **Prilogu 1. (Ponudbeni list)** upisati ukupnu cijenu ponude bez poreza na dodanu vrijednost (PDV-a) iz **Priloga 2. (Troškovnik)**, zatim iznos poreza na dodanu vrijednost (PDV-a) te ukupnu cijenu s porezom na dodanu vrijednost (PDV-om) zaokruženu na dvije decimale.

Ponuditelj **Prilog 2. (Troškovnik)** popunjava na način da u istome naznači jedinične cijene. Jedinična cijena moraju biti zaokružena na dvije decimale.

Ukoliko je riječ o ponuditelju iz inozemstva, ili ponuditelju koji nije u sustavu PDV-a, isti cijenu svoje ponude treba prikazati samo bez PDV-a, pri čemu na mjesto predviđeno za upis cijene ponude s PDV-om upisuje isti iznos kao što je upisan na mjestu predviđenom za upis cijene ponude bez PDV-a, a mjesto predviđeno za upis iznosa PDV-a stavlja nulu (0,00 kn) ili ostavlja prazno, odnosno na drugi način se označava kako upis nije primjenjiv.

U cijenu ponude bez poreza na dodanu vrijednost moraju biti uračunati svi troškovi i popusti.

Ako je u ponudi iskazana neuobičajeno niska cijena ponude ili neuobičajeno niska jedinična cijena što dovodi u sumnju izvršenje ugovora o nabavi, Naručitelj je ovlašten odbiti takvu ponudu. Prije odbijanja ponude zbog neuobičajeno niske cijene, Naručitelj će od Ponuditelja pisanim putem zatražiti objašnjenje s podacima o sastavnim elementima ponude koje smatra bitnima za izvršenje ugovora o nabavi.

Ako Ponuditelj ne ispuni Troškovnik u skladu sa zahtjevima iz ovog Poziva na dostavu ponuda ili izmijeni tekst i izvorni sadržaj u obrascu Troškovnika, smatrat će se da je takav Troškovnik nepotpun i nevažeći te ponuda može biti odbijena.

**Naručitelj će u postupku pregleda, usporedbe i ocjenjivanja ponuda uspoređivati ukupnu cijenu ponude bez PDV-a.**

Pri sklapanju ugovora jedinične cijene iz osnovnog ugovora ne smiju se povećavati.

**2.5. ROK I MJESTO ISPORUKE PREDMETA NABAVE**

Rok za isporuku i instalaciju predmeta nabave navedene u točki 2.1. ovog Poziva je do 31.07.2023.

Rok se može produljiti u slučajevima:

a) u kojima je odabrani ponuditelj zbog više sile ili drugog događaja koji ima značenje promijenjenih

 okolnosti nastalih nakon sklapanja Ugovora, koje se nisu mogle predvidjeti, bio spriječen pravodobno

 isporučiti opremu;

b) zbog bilo kojeg kašnjenja kojeg je uzrokovao Naručitelj ili osobe za koje on odgovara.

Mjesto izvršenja predmeta nabave je KFK d.o.o. Dugoselska 5a, Rugvica, Hrvatska. Uredna isporuka i instalacija predmeta nabave potvrđuje se potpisom zapisnika o primopredaji.

**3. RAZLOZI ISKLJUČENJA PONUDITELJA**

**3.1.** Ponuditelj se isključuje iz postupka nabave ako je:

 ako je on ili osoba ovlaštena po zakonu za zastupanje ponuditelja (osobe koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) pravomoćno osuđena za bilo koje od sljedećih kaznenih djela odnosno za odgovarajuća kaznena djela prema propisima države poslovnog nastana ponuditelja ili države čiji je državljanin osoba ovlaštena po zakonu za zastupanje ponuditelja: sudjelovanje u zločinačkoj organizaciji, zločinačko udruženje, počinjenje kaznenog djela u sastavu zločinačkog udruženja, udruživanje za počinjenje kaznenih djela, terorizam ili kaznena djela povezana s terorističkim aktivnostima, pranje novca ili financiranje terorizma, dječji rad ili druge oblike trgovanja ljudima, korupcija, primanje mita u gospodarskom poslovanju, davanje mita u gospodarskom poslovanju, zlouporaba u postupku javne nabave, zlouporaba položaja i ovlasti, nezakonito pogodovanje, primanje mita, davanje mita, trgovanje utjecajem, davanje mita za trgovanje utjecajem, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, prijevara, prijevara u gospodarskom poslovanju, utaja poreza ili carine, subvencijska prijevara

 nije ispunio obvezu isplate plaća zaposlenicima, plaćanja doprinosa za financiranje obveznih osiguranja (osobito zdravstveno ili mirovinsko) ili plaćanja poreza u skladu s propisima Republike Hrvatske kao države u kojoj je osnovan ponuditelj, u skladu s propisima države poslovnog nastana ponuditelja (ako oni nemaju poslovni nastan u Republici Hrvatskoj), osim ako je u skladu s posebnim pravilima odobrena odgoda plaćanja navedenih obveza, te ako mu iznos dospjelih, a neplaćenih obveza nije veći od 200 kuna

 ako je lažno izjavljivao, predstavio ili pružio neistinite podatke u vezi s uvjetima koje je Naručitelj naveo kao neophodne.

**3.2**

Ponuditelj je dužan u svojoj ponudi priložiti dokumente zahtijevane ovim Pozivom, kojima se dokazuje gore navedeni razlozi za isključenje i to:

Izjavu Ponuditelja potpisanu od osobe ovlaštene za zastupanje gospodarskog subjekta, kojim potvrđuje da ne postoje razlozi za isključenje, odnosno da se gospodarski subjekt ne nalazi u jednoj od situacija navedenih iz točke 3.1. ovog Poziva (Prilog 4.)

U slučaju zajednice ponuditelja, svi članovi zajednice ponuditelja moraju dokazati nepostojanje razloga za isključenje.

Naručitelj **može** prije donošenja odluke o odabiru od ponuditelja koji je podnio ekonomski najpovoljniju ponudu zatražiti da u primjerenom roku, ne kraćem od 5 dana, dostavi relevantne ažurirane popratne dokumente koji se izdaju ili im se može pristupiti posredstvom nadležnih tijela, odnosno javnih registara.

Svi dokazi i dokumenti određeni su u točki 3. ovog Poziva mogu se osim u izvorniku ili ovjerenoj preslici dostaviti u neovjerenoj preslici. Neovjerenom preslikom smatra se i neovjereni ispis elektroničke isprave.

**4. KRITERIJ ZA ODABIR PONUDE**

Naručitelj će primijeniti kriterij ekonomski najpovoljnije ponude na način da će između valjanih ponuda, odabrati ekonomski najpovoljniju ponudu za cjelokupni predmet nabave. Odabir ekonomski najpovoljnije ponude izvršit će se uspoređivanjem iskazane cijene ponude i dodatnih kriterija odabira putem formule i bodovanja.

Ekonomski najpovoljnijom ponudom smatrati će se ona ponuda koja nakon bodovanja ostvari najveći broj bodova.

Naručitelj je osim cijene odredio i dodatan kriterij odabira ponude koji je povezan s predmetom nabave, a koji se odnosi na ponuđeno trajanje jamstvenog roka za otklanjanje nedostataka.

|  |  |  |  |
| --- | --- | --- | --- |
| Red. broj | Kriterij | Relativni značaj | Maksimalni broj bodova |
| 1. | Cijena ponude bez PDV-a (financijski kriterij) | 50% | 50,00 |
| 2. | Trajanje jamstvenog roka za otklanjanjenedostataka | 50% | 50,00 |
|  | Maksimalni broj bodova | 100% | 100,00 |

U slučaju da su dvije ili više valjanih ponuda jednako rangirane prema kriteriju odabira, Naručitelj će, odabrati ponudu koja je zaprimljena ranije.

1. **Cijena ponude bez PDV-a (financijski kriterij) – 50 bodova**

Ovim kriterijem se ocjenjuje cijena ponude gospodarskog subjekta bez uključenog iznosa PDV-a.

Maksimalan broj bodova koji svaka ponuda može ostvariti u okviru ovog kriterija je 50 bodova.

Ona valjana ponuda čija je ponuđena cijena najniža dobit će maksimalan broj bodova.

Bodovna vrijednost prema ovom kriteriju izračunava se prema sljedećoj formuli:

CP=CPmin /CPpon \* 50

CP=broj bodova koji je dobila ponuda za cijenu

CPmin=najniža ponuđena cijena valjane ponude u postupku nabave

CPpon=ponuđena cijena ponude koja se ocjenjuje

50=maksimalan broj bodova za kriterij cijene

Broj bodova za promatranu ponudu po kriteriju cijene izračunat će se sukladno gore navedenoj formuli te će se isti iskazati kao broj zaokružen na dva decimalna mjesta.

1. **Trajanje jamstvenog roka za otklanjanje nedostataka (nefinancijski kriterij) – 50 bodova**

Naručitelj kao jedan od kriterija određuje duljinu trajanja jamstvenog roka za otklanjanje nedostataka na isporučenoj opremi.

Maksimalni broj bodova koji ponuditelj može dobiti prema ovom kriteriju je 50 (slovima: pedeset).

Ponude se boduju na način da valjana ponuda u kojoj je iskazan najduži jamstveni rok dobiva 50 bodova a svaka druga ponuda s kraćim rokom razmjerno manji broj bodova, a prema sljedećoj formuli:

J=Jo/Jn \* 50

J= broj bodova koje je dobila ponuda za ponuđeni jamstveni rok

Jo= jamstveni rok koji je ponuđen u ponudi koja se ocjenjuje

Jn= najduži ponuđeni jamstveni rok valjane ponude u postupku nabave

50= maksimalni broj bodova

**Minimalno trajanje jamstvenog roka je 12 mjeseci** od dana uredne primopredaje opreme. Primopredaja se smatra izvršenom nakon isporuke i instalacije opreme bez nedostataka, o čemu će se isporučitelj i Naručitelj sačiniti primopredajni zapisnik.

Jamstveni rok moguće je iskazivati isključivo cijelim brojem (ne decimalnim) u mjesecima. Za slučaj da se dužina roka iskaže u danima ili godinama, za potrebe ocjenjivanja i izvršenja ugovora smatrat će se da je 30 dana 1 mjesec, a 1 godina 12 mjeseci.

Ponuditelji u sklopu ponude dostavljaju Izjavu u prilogu 5. ovog Poziva na dostavu ponuda u kojoj sukladno odredbama iz ovog Poziva navode predmetni rok temeljem kojeg će Naručitelj dodijeliti bodove u sklopu predmetnog kriterija za odabir.

Ako ponuditelji uz ponudu ne dostave popunjenu Izjavu u **Prilogu 5**. ili ako predmetni prilog ne sadrži podatak o trajanju jamstvenog roka **uzet će se da je ponuđen jamstveni rok u trajanju od 0 mjeseci te će takva ponuda biti odbijena.**

**Ukoliko ponuditelj ponudi jamstveni rok u trajanju kraćem od 12 mjeseci, takva će ponuda biti odbijena.**

**5. PONUDA**

**5.1 Sadržaj i način izrade ponude**

Ponuda mora sadržavati minimalno:

1. Popunjeni Ponudbeni list – **Prilog 1.** (ako je primjenjivo i **Prilog 1.a i 1.b**., ovisno o tome podnosi li

 ponudu zajednica ponuditelja, odnosno, planira li se izvršenje dijela ugovora prepustiti

 podugovarateljima)

2. Popunjeni dokument Troškovnika - **Prilog 2.**

3.Popunjene tehničke specifikacije– **Prilog 3.**

3. Dokaz nepostojanja razloga za isključenje iz točke 3. Poziva za dostavu ponuda – **Prilog 4.**

4. Ispunjena i potpisana Izjava o trajanju jamstva za otklanjanje nedostataka u jamstvenom roku

 (nefinancijski kriterij). Kriterij za odabir ponude **(Prilog 5.)**

Pri izradi ponude ponuditelj se mora pridržavati zahtjeva i uvjeta iz Poziva na dostavu ponuda te ne smije mijenjati i nadopunjavati njezin tekst.

Sve troškove izrade ponude snose ponuditelji. Ponuditelji nemaju pravo na bilo kakvu naknadu troškova izrade ponude.

Dokumente tražene u ovom Pozivu za dostavu ponuda ponuditelj u svojoj ponudi može dostaviti u izvorniku, ovjerenoj preslici ili neovjerenoj preslici.

**5.2 Rok i način dostave ponude**

Ponuda se dostavlja najkasnije do 12:00h (CET), 05.12.2022. elektronskim putem na e-mail adresu Naručitelja: antonijo.zeljko@kfk.hr uz naznaku u predmetu elektroničke poruke: **EU 59-21.** Otvaranje ponuda nije javno.

Do isteka roka za dostavu ponuda ponuditelj može pisanim putem odustati od svoje ponude ili dostaviti izmjenu/dopunu ponude. Izmjena i/ili dopuna dostavlja se na isti način kao i osnovna ponuda s obveznom naznakom da se radi o izmjeni i/ili dopuni ponude. Nakon isteka roka za dostavu ponuda, ponuda se ne smije mijenjati.

Ponuda dostavljena nakon isteka roka za dostavu ponuda obilježava se kao zakašnjela i neotvorena se bez odgode vraća pošiljatelju. Dakle, ponuditelji su dužni osigurati da njihova ponuda bude zaprimljena najkasnije do isteka roka za dostavu ponuda.

Ponude i dokumentacija priložena uz ponudu, ne vraćaju se osim u slučaju zakašnjele ponude i odustajanja ponuditelja od ponude prije otvaranja ponuda

**5.3. Jezik i pismo**

Ponuda se izrađuje na hrvatskom jeziku i latiničnom pismu. Ponuditeljima je dozvoljeno u ponudi koristiti pojedine izraze koji se smatraju internacionalizmima ili su uobičajeni u primjeni. Ukoliko je izvorni dokaz u ponudi na stranom jeziku, uz njega je potrebno priložiti i prijevod na hrvatski jezik koji ne mora biti ovjeren.

**5.4. Rok valjanosti ponude**

Rok valjanosti ponude je najmanje **60 dana** od dana određenog kao krajnji rok za dostavu ponude.

Na zahtjev Naručitelja, ponuditelj će produžiti rok valjanosti svoje ponude. Naručitelj je ovlašten odbiti ponudu čiji je rok valjanosti kraći od zahtijevanog.

Iz opravdanih razloga, Naručitelj može u pisanoj formi tražiti, a ponuditelj će također u pisanoj formi produljiti rok valjanosti ponude. U roku produženja valjanosti ponude niti Naručitelj niti ponuditelj neće tražiti izmjenu ponude.

**5.6. Rok, način i uvjeti plaćanja**

Plaćanje će se izvršiti na račun Ponuditelja sljedećom dinamikom:

* 30 % iznosa će biti plaćeno kao predujam po potpisu ugovora i dostavi jamstva za povrat predujma u obliku bankarske garancije ili bjanko zadužnice u visini predujma;
* 60 % iznosa prije isporuke opreme, prilikom obavijesti o spremnosti narudžbe za isporuku;
* 10 % iznosa nakon isporuke i instalacije predmeta nabave

**6. JAMSTVA**

**6.1. Jamstvo za povrat predujma**

Odabrani ponuditelj je dužan nakon potpisa Ugovora Naručitelju dostaviti jamstvo za povrat predujma, a prije isplate predujma u obliku bankarske garancije ili u obliku bjanko zadužnice[[1]](#footnote-1) ovjerene od javnog bilježnika i popunjene u skladu s Pravilnikom o obliku i sadržaju bjanko zadužnice („Narodne novine“ br. 115/12, 82/17) u iznosu od 30% (trideset posto) vrijednosti ugovora o nabavi bez PDV-a, odnosno u visini predujma, s rokom valjanosti od najmanje 14 dana duljim od ukupnog roka za izvršenje ugovora. Jamstvo za povrat predujma naplatit će se u slučaju neispunjenja ugovornih obveza Izvršitelja.

U slučaju produljenja roka Ugovora Izvršitelj je dužan produljiti bankarsku garanciju za povrat predujma za onoliko za koliko se produljuje navedeni rok.

Neiskorišteno jamstvo za povrat predujma Naručitelj će vratiti odabranom ponuditelju nakon obavijesti o spremnosti narudžbe za isporuku.

**6.2. Jamstvo za uredno ispunjenje ugovora**

Odabrani ponuditelj je dužan najkasnije u roku od **10 (deset) dana** od potpisivanja Ugovora naručitelju predati jamstvo za uredno ispunjenje ugovora o nabavi za slučaj povrede ugovornih obveza i to u visini 10% (deset posto) vrijednosti ugovora bez PDV-a, u obliku bjanko zadužnice[[2]](#footnote-2) ovjerene od javnog bilježnika i popunjene u skladu s Pravilnikom o obliku i sadržaju bjanko zadužnice („Narodne novine“ br. 115/12, 82/17).

Jamstvo za uredno ispunjenje ugovora naplatit će se u slučaju povrede ugovornih obveza.

U slučaju nedostavljanja jamstva za uredno ispunjenje ugovora za slučaj povrede ugovornih obveza u zadanom roku, Naručitelj će raskinuti ugovor o nabavi. U navedenom slučaju, Naručitelj može ponovno rangirati ponude te izvršiti provjeru, ne uzimajući u obzir ponudu prvotno odabranog ponuditelja, te na temelju kriterija za odabir ponude donijeti novu odluku o odabiru ili, ako postoje razlozi, poništiti postupak nabave.

Neiskorišteno jamstvo Naručitelj će vratiti Ugovaratelju nakon uspješno izvršene isporuke i instalacije opreme koje su predmet ugovora o nabavi.

Jamstvo za uredno ispunjenje Ugovora Naručitelj ima pravo naplatiti u sljedećim slučajevima:

**- u slučaju svake povrede ugovorne obveze od strane odabranog ponuditelja zbog koje Naručitelju nastane šteta i to u iznosu visine nastale štete s pripadajućim kamatama.**

**- u slučaju neispunjenja ugovorne obveze od strane odabranog ponuditelja zbog razloga za koje je odgovoran odabrani ponuditelj kao i u slučaju raskida ugovora kojeg je uzrokovao odabrani ponuditelj, i to u punom iznosu jamstva.**

**- u drugim slučajevima, radi naplate potraživanja koja Naručitelj ima prema odabranom ponuditelju u svezi s ugovorom o nabavi do visine iznosa koje Naručitelj potražuje.**

Umjesto dostavljanja jamstva za uredno izvršenje ugovora u obliku bjanko zadužnice, odabrani ponuditelj je ovlašten uplatiti novčani polog u traženom iznosu visine jamstva na račun Naručitelja otvoren kod Privredne banke Zagreb d.d., IBAN HR4323400091110635002. Pod svrhom plaćanja potrebno je navesti da se radi o jamstvu za uredno izvršenje ugovora i navesti evidencijski broj nabave EU 59-21. Polog mora biti evidentiran na računu Naručitelja najkasnije u roku od 10 (deset) dana od potpisivanja Ugovora o nabavi.

**6.3. Jamstvo za otklanjanje nedostataka u jamstvenom roku**

Odabrani gospodarski subjekt se obvezuje da će u jamstvenom roku bez prava na posebnu naknadu, izvršiti popravak svih nedostataka.

Jamstveni rok za isporučenu robu počinje teći od dana uredne primopredaje opreme. Primopredaja se smatra izvršenom nakon isporuke i instalacije opreme bez nedostataka, o čemu će se isporučitelj i Naručitelj sačiniti primopredajni zapisnik.

Odabrani gospodarski subjekt (Isporučitelj) obvezan je u roku od 10 (deset) dana od primopredaje isporučene opreme dostaviti jamstvo za otklanjanje nedostataka u jamstvenom roku u obliku bjanko zadužnice[[3]](#footnote-3) u jednom originalnom primjerku.

Bjanko zadužnica mora biti ovjerena od javnog bilježnika i popunjena u skladu s Pravilnikom o obliku i sadržaju bjanko zadužnice („Narodne novine“ br. 115/12, 82/17) u iznosu od najmanje 5% vrijednosti ugovora o nabavi bez PDV-a.

Ovo jamstvo Naručitelj će aktivirati u slučaju da Isporučitelj u jamstvenom roku ne ispuni obvezu otklanjanja nedostataka koje ima po osnovi jamstva ili s naslova naknade štete.

U slučaju sklapanja ugovora sa zajednicom gospodarskih subjekata (zajednicom ponuditelja) jamstvo za otklanjanje nedostataka u jamstvenom roku može dostaviti bilo koji član zajednice, u cijelosti (s navodom o tome da je riječ o zajednici ponuditelja) ili parcijalno s članovima u ukupno traženom iznosu.

**7. PREGLED I OCJENA PONUDE, ODLUKA O ODABIRU I PONIŠTENJE**

U postupku pregleda i ocjene ponuda Naručitelj prvo utvrđuje formalnu sukladnost ponude utvrđujući:

* ponuda je dostavljena u zadanom roku
* ponuda je na jeziku naznačenom u Pozivu na dostavu ponuda
* ponuda je valjano potpisana
* u ponudi je naveden traženi rok valjanosti ponude
* ponuda je u skladu s odredbama Poziva na dostavu ponuda, dostavljeni su svi traženi dokumenti.

Nakon što je utvrdio formalnu ispravnost ponude Naručitelj će provjeriti ispunjenje uvjeta sposobnosti svakog od ponuditelja. Naručitelj u skladu s uvjetima i zahtjevima iz Poziva na nadmetanje provjerava tehničku i materijalnu sukladnost odnosno utvrđuje jesu li ponude u skladu s tehničkim specifikacijama i svim drugim ugovornim uvjetima i materijalnim zahtjevima Poziva na dostavu ponuda te odbija ponudu koja nije u skladu s Pozivom na dostavu ponuda.

U postupku pregleda i ocjene ponuda, ako Naručitelj utvrdi da su informacije ili dokumentacija koje je trebao dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti, Naručitelj može, poštujući načela jednakog tretmana i transparentnosti, zahtijevati od dotičnih gospodarskih subjekata da dopune, razjasne, upotpune ili dostave nužne informacije ili dokumentaciju u primjerenom roku. Navedeno postupanje ne smije dovesti do pregovaranja, odnosno navedenim postupanjem se ne smiju mijenjati kriteriji za odabir ponude i cijena i predmet nabave.

Nakon pregleda i ocjene ponuda iz prethodnih točaka valjane ponude rangiraju se prema kriteriju za odabir ponude. Odluku o odabiru donosi Odbor za nabavu imenovan od strane Naručitelja. Naručitelj objavljuje odluku o odabiru o odabranom ponuditelju i ukupnoj vrijednosti odabrane ponude na istom mjestu gdje je objavljen poziv na dostavu ponuda *(www.strukturnifondovi.hr).*

Naručitelj može od najpovoljnijeg ponuditelja s kojim namjerava sklopiti ugovor zatražiti dostavu izvornika ili ovjerenih preslika jednog ili više dokumenata koji su traženi Pozivom na dostavu ponude prije donošenja Odluke o odabiru. Ako je ponuditelj već u ponudi dostavio određene dokumente u izvorniku ili ovjerenoj preslici, nije ih dužan ponovo dostavljati.

Naručitelj će na osnovi rezultata pregleda i ocjene ponuda odbiti:

* ponudu koja nije cjelovita (ne sadrži sve Pozivom na dostavu ponuda propisane obveze elemente)
* ponudu koja nije u skladu sa odredbama poziva na dostavu ponuda
* ponudu u kojoj cijena nije iskazana u apsolutnom iznosu,
* ponudu koja sadrži pogreške, nedostatke odnosno nejasnoće ako pogreške, nedostaci odnosno nejasnoće nisu uklonjive,
* ponudu u kojoj pojašnjenjem ili upotpunjavanjem u skladu s ovim pravilima nije uklonjena pogreška, nedostatak ili nejasnoća,
* ponudu za koju ponuditelj nije pisanim putem prihvatio ispravak računske pogreške,
* ako nije dostavljeno zahtijevano jamstvo
* ponudu čija je cijena veća od osiguranih sredstava za nabavu.

Naručitelj poništava postupak nabave ako nakon isteka roka za dostavu ponuda:

* nije pristigla niti jedna ponuda;
* nije dobio niti jednu valjanu ponudu;
* nakon odbijanja ponuda ne preostane nijedna valjana ponuda.

Naručitelj može poništiti postupak ako:

* Postanu poznate okolnosti zbog kojih bi došlo do sadržajno bitno drukčijeg Poziva na dostavu ponuda, da su bile poznate prije

**8. PRILOZI**

Prilog 1. Ponudbeni list

Prilog 2. Troškovnik

Prilog 3. Tehničke specifikacije opreme

Prilog 4. Izjava o nepostojanju razloga isključenja

Prilog 5. Izjava o trajanju jamstva za otklanjanje nedostataka

1. ili jednakovrijednog instrumenta u državi poslovnog nastana ponuditelja [↑](#footnote-ref-1)
2. ili jednakovrijednog instrumenta u državi poslovnog nastana ponuditelja [↑](#footnote-ref-2)
3. ili jednakovrijednog instrumenta u državi poslovnog nastana ponuditelja [↑](#footnote-ref-3)